বাংলা ভাষা আন্দোলন
বাংলা ভাষা আন্দোলন ছিল তদানীন্তন পূর্ব পাকিস্তান (১৯৪৭-১৯৭১) (বর্তমান বাংলাদেশ) সংঘটিত একটি সাংস্কৃতিক ও রাজনৈতিক আন্দোলন। মৌলিক অধিকার রক্ষাকল্পে বাংলা ভাষাকে ঘিরে সৃষ্ট এ আন্দোলনের মাধ্যমে তৎকালীন পাকিস্তানের অন্যতম রাষ্ট্রভাষা হিসেবে প্রতিষ্ঠার লক্ষ্যে গণ দাবীর বহিঃপ্রকাশ ঘটে। ১৯৫২ সালের ২১ ফেব্রুয়ারিতে এ আন্দোলন চূড়ান্ত রূপ ধারণ করলেও বস্তুত এর বীজ রোপিত হয়েছিল বহু আগে, অন্যদিকে এর প্রতিক্রিয়া এবং ফলাফল ছিল সুদূরপ্রসারী।
উর্দু আন্দোলন
পাকিস্তানে উর্দুকে জাতীয় ভাষা ও লিঙ্গুয়া ফ্রাঙ্কা হিসেবে মর্যাদা দেয়া হয়। অন্যদিকে ইংরেজিকে সরকারি হিসেবে গুরুত্ব দেয়া হয়। তবে উর্দুকে জাতীয় ভাষার মর্যাদা দেয়া নিয়ে পূর্ব পাকিস্তানে বিক্ষোভ দেখা দেয়। অনেক বাঙালি একে বাঙালিদের উপর উর্দু চাপিয়ে দেয়া হিসেবে দেখে। এ কে ফজলুল হক, হোসেন শহীদ সোহরাওয়ার্দী‌, শেখ মুজিবুর রহমান কর্তৃক প্রতিষ্ঠিত পূর্ব পাকিস্তান আওয়ামী মুসলিম লীগ বাংলাকেও সরকারি স্বীকৃতিদানের দাবি জানায়। অন্যদিকে খাজা নাজিমুদ্দিনদের মত নেতারা উর্দুর পক্ষে ছিলেন। বাংলা ভাষা আন্দোলনের এক পর্যায়ের ১৯৫২ সালে একটি মিছিলে গুলিবর্ষণের ঘটনা ঘটে। ১৯৫৬ সালে প্রণীত সংবিধানে উর্দুর পাশাপাশি বাংলাকেও সরকারি ভাষা হিসেবে স্বীকৃতি দেয়া হয়।